Nos magister Nicholaus de Luxovio officialis Eduensis, universis presentes litteras inspecturis notum facimus quod in presentia Egidii dicti de Carnoto, clerici curie nostre jurati, constituti Hugueta, domicella, relicta Raymmondi de Santenai domicelli defuncti, Stephanus et Iohanneta liberi dictorum Huguete et Raymmondi, quem ad ipsos ex nostro officio specialiter duximus destinandum, ipsi Egidio quantum ad hoc vices nostras committentes tanquam illi cui fidem adhibemus, ex certa recognoscunt scientia coram eo se tenere in feodum a viris venerabilibus et discretis decano et capitulo ecclesie Eduensis, quicquid ipsi Hugueta, Stephanus et Iohanneta tenent et possident, habent et habere debent omnimoda ratione apud Perruil prope sanctum Iohannem de Trisiaco et in appendiciis et pertinenciis ac dominio dicti loci, scilicet hominibus, mansis, tenementis eorumdem, tailliis, costumis, decimis, terciis, vineis, terris, pratis, nemoribus, aquis, planis, dominiis, justitiis magnis et parvis et rebus aliis universis quocunque nomine censeantur et se a viro venerabili magistro Odone de Conferogeem, canonico Eduensi, nomine ipsorum decani et capituli mutuo accepisse viginti libras Vien. in pecunia legitime numerata: pro qua summa pecunie ipsi tradunt et obligant coram ipso Egidio, nomine dictorum decani et capituli, predicto magistro Odoni omnia et singula supradicta moventia et existentia de feodo ipsorum decani et capituli, prout superius est expressum, ab ipsis decano et capitulo vel mandato eorumdem tenenda, habenda et pacifice possidenda, quousque dictis decano et capitulo vel mandato ipsorum de dicta summa pecunie fuerit plenarie satisfactum. Hanc autem traditionem et obligationem promittunt ipsi obligantes coram prefato Egidio per juramenta sua super hoc, tactis sacrosanctis Evangeliis, corporaliter prestita, se in premissis vel aliquo premissorum aliquid non percipere vel levare aut percipi facere vel levari, quousque de dicta summa pecunie dictis decano et capitulo, vel mandato eorumdem fuerit plenarie ac integre satisfactum. In cujus rei testimonium, ad preces et instantiam dictorum Huguete, Stephani et Iohannete, prout idem Egidius omnia et singula supradicta vera esse et facta coram eo et concessa nobis per juramentum suum retulit, litteris presentibus apposuimus sigillum curie Eduensis. Datum et actum anno Domini Mº CCº sexagesimo quarto, mense Martio.